Groot kommer oor leeus in aanhouding(Foto: NDBV) Die Nasionale Dierebeskermingsvereniging (NDBV) is diep bekommerd oor die welstand van talle leeus in aanhouding en sê ŉ plan is nodig vir diegene wat die bedryf vrywillig wil verlaat. Die vereniging sê die behoefte is nou selfs groter tydens ŉ onseker tydperk van beleidformulering, uitvoering en inwerkingstelling om ŉ einde aan die geblikte leeubedryf te maak. Die NDBV se wildbeskermingseenheid het vroeër ŉ leeu-teelfasiliteit in die Boshoff-omgewing in die Vrystaat besoek na aanleiding van ŉ klagte deur die provinsiale natuurbewaringsowerheid in die (Destea) provinsie oor die welstand van die diere daar. “Die meeste van die leeus het tekens van wanvoeding en verhongering getoon,” sê die vereniging in ’n verklaring. Voor inspekteurs van die NDBV die perseel verlaat het, het die eienaar van die diere die leeus gevoer en sou daar voortgegaan word daarmee. Inspekteurs van die vereniging het opnuut opvolgwerk gedoen om te verseker die eienaar voldoen aan die onderneming dat die diere behoorlik versorg sal word. Die NDBV het die afgelope week ook met onder meer die adjunk-direkteur-generaal vir biodiversiteit en bewaring en die departement van bosbou, visserye en omgewing vergader om die situasie op leeuplase en die welstand van die diere daar te bespreek. Volgens die NDBV dui al hoe meer leeuboere aan dat hulle nie meer daarin belangstel om leeus aan te hou nie omdat die diere geen meer waarde vir hulle inhou nie. Barbara Creecy, minister van die departement van bosbou, visserye en die omgewing, beoog om die aanhou van leeus vir die beendere‑mark stop te sit. Die NDBV ondersteun die besluit ten volle. “Creecy het aangedui dat sy ŉ paneel van deskundiges gaan saamstel om die implementering van ŉ vrywillige uittreestrategie vir leeuboere wat wil deelneem, te formuleer en te monitor. Die NDBV is van voorneme om op hierdie paneel te dien.” Volgens die vereniging is daar intussen ŉ dringende behoefte om tussentydse maatreëls in te stel tot die paneel op die been gebring is.